**Aurora** on ristluslaev, mis kuulub ettevõttele Carnival Plc (Carnival UK) ja mida käitab laevakompanii P&O Cruises.

Ehitamine
---------

Aurora ehitati Saksamaal Papenburgis Meyer Werfti laevatehases. Laeva tehasenumber oli 640. Kiil pandi talle 15. detsembril 1998 ja vette lasti ta 18. jaanuaril 2000. Laev ristiti 27. aprillil 2000 ja esmareisi alustas ta 1. mail 2000.

Laev on tollal samuti ettevõttele P&O Cruises kuulunud ja 1995 valminud laeva Oriana parandatud ja täiendatud versioon. Ta on projekteeritud Suurbritannia turu jaoks ning tema kere ja pealisehitus on kujundatud sellisena, et britid seda ilusaks peaksid. Sellepärast meenutab ta pisut traditsioonilisi ookeaniliinilaevu, näiteks oma astmeliselt taanduva vöörtäävi poolest.

69% kajutitest on aknaga, viimastest osa ka rõduga. Kõige ülemise teki eesosas on 2 katusesviiti.

Laeval on arvukalt baare ja restorane, kino, teater, kasiino, ööklubi, spaa, võimla ja 3 ujulat.

Tehnilised andmed
-----------------

Aurora on 270,0 m pikk ja 32,2 m lai. Tema süvis on 7,9 m ja suurim kiirus 24 sõlme, kuigi katsetel on saavutatud isegi kiirus 29 sõlme. Laeva kogumahutavus on 76 152 ja dedveit 8486 tonni.

Laeval on nii reisija- kui kajutikohti 1878, aga hädakorral saab mahutada kuni 1950 reisijat. Laevaperes on 850 liiget.

Laeva jõuallika moodustavad 4 MAN B&W 14V48/60 diiselmootorit, millest igaühe võimsus on 14,7 MW ja koguvõimsus 58,8 MW. Sõuseadme moodustavad 2 sõukruvi, millest kummagi läbimõõt on 5,8 m. Manööverdamiseks on laeval vööris 3 põtkurit ja ahtris 1 põtkur.

Ajalugu
-------

Aurora ristiema on printsess Anne. Ristimise käigus purustatakse tavaliselt šampanjapudel vastu laevakeret. Seekord aga pudel ei purunenud, vaid kukkus avanemata merre. Meremehed peavad niisugust asja halvaks endeks ja sellega on seletatud arvukaid äpardusi, mis laevaga juhtunud.

Esmareisile väljus laev 4 päeva pärast ristimist, 1. mail 2000. See pidi olema 14 ööd kestev reis Vahemere maades. Kuid kiiresti ilmnesid tehnilised probleemid sõukruvi võlli laagritega, mis üle kuumenesid, ja reis katkestati pärast 16 tundi merel. Laev naasis Southamptonisse 3. mail ja reisijad läksid maha. Reisijad olid muidugi pettunud, kuid üldiselt olid nad rahul sellega, et P&O Cruises maksis reisijatele nende raha täies ulatuses tagasi ja pakkus neile 6 miljoni naelsterlingi väärtuse kompensatsioonipaketi. Laev läks kohe remonti Saksamaal olevasse Blohm + Vossi laevatehasesse. 15. mail 2000 väljus laev korralisele reisile Kanaari saartele.

2001. aastal oli Aurora oma esimesel ümbermaailmareisil. Taiwani väina läbides kutsuti ta appi Kambodža laevale "Pamela Dream", mis oli tormistes vetes ümber läinud. Väga suure, kuni 5 m kõrguse lainetuse tõttu õnnestus päästa üksnes 3 ellujäänut. Aurora põrkas sealjuures "Pamela Dreamiga" kokku ja tema üks sõukruvi sai kahjustada. Parandustööd toimusid Singapuris.

9. septembril 2001 väljus Aurora New Yorgist 53. kailt. 11. septembril 2001, ajal, mil rünnati Maailma Kaubanduskeskuse kaksiktorne, asus laev New Yorgist umbes 130 km lõunas ja Atlantic Cityst 30 km kagus. Sel ajal toimus laeval IT-ala ärijuhtide ja hulgimüüjate konverents, mille korraldas Richmond Events. Sealhulgas oli laeval poolsada inimest, kes töötasid Maailma Kaubanduskeskuses või selle lähiümbruse hoonetes. Paljud neist olid mobiiltelefonide kaudu ühenduses oma alluvate või kolleegidega, kes olid Maailma Kaubanduskeskuse ülemistele korrustele lõksu jäänud ja hiljem hukkusid, kui hoone kokku varises. Kuna laev kuulus Suurbritannia ettevõttele, kaitsesid USA rannavalve kopterid ja laevad Aurorat seni, kuni selgus, et laev polnud ohus. Esialgu oli ette nähtud, et laev saabub 12. septembril Manhattanile 53. kaile, aga sel päeval oli see kai suletud, mistõttu laev sõitis Bostonisse.

Aurora (Dubrovnik, 2009)
2003. aasta oktoobris sai enam kui pool tuhat inimest Aurora pardal kõhuhaiguse, mille põhjustas väga nakkav noroviirus. Laev oli sel ajal Vahemere idaosas. Kreeka võimud keelasid laeval siseneda Pireuse sadamasse, sest laev oli karantiinis. Laevale toimetati arstimeid, misjärel laev lahkus 31. oktoobril Pireuse reidilt ja sõitis Horvaatiasse Dubrovnikisse, kus laevale tuli tervishoiuinspektor, kes käskis ettevaatuse mõttes kõigil haigetel oma kajutisse jääda. Ta vaatas laeva üle ja lubas tervetel inimestel laevalt lahkuda. Juba 3. novembril saabus laev järgmisesse ettenähtud sihtpunkti Gibraltarisse. Reisijad tohtisid seal maale minna, kuid Hispaania sulges otsekohe piiri Gibraltariga ja avas selle alles siis, kui Aurora oli Gibraltarist lahkunud. See vahejuhtum põhjustas Gibraltari ja Hispaania vahel diplomaatilisi pingeid. 6. novembril saabus laev Southamptonisse, kus reisijad laevalt lahkusid. Seekord ei jäänud reisijad rahule ja ähvardasid isegi ettevõtte P&O Cruises kohtusse kaevata, osalt seetõttu, et ettevõte ei pakkunud standardset kompensatsioonipaketti, vaid teatas, et kõik pretensioonid vaadatakse läbi ükshaaval ja eraldi.

2005. aasta jaanuaris alustas Aurora 103-päevast ümbermaailmareisi rohkem kui 1700 reisijaga pardal. Madeiral oli laeval korduvalt probleeme ühe mootoriga. Mootorit ei suudetud kiirelt parandada ja sellepärast reis katkestati. Laev sõitis Southamptonisse tagasi. Reisijatele maksti seekord kogu raha tagasi ja pakuti 50% hinnaalandust 2007. aasta ümbermaailmareisiks. Kogu reisiks varutud toidu annetas P&O Cruises Southamptoni ümbruse heategevatele organisatsioonidele. Reisi tühistamise tõttu sai ettevõte 25 miljonit naelsterlingit kahju. Seejärel sõitis Aurora Saksamaale Bremerhavenisse kuivdokki. Kahjustatud mootor vahetati teise vastu, mis oli esialgu mõeldud ühele ehitamisel olevale laevale. Mahavõetud mootor tehti korda ja paigaldati teisele ristluslaevale, aga pole teada, millisele.

Aurora korsten (Tallinn, 2013)
2009. aasta ümbermaailmareisil jõudis Aurora juba Austraaliasse, kui varsti pärast Sydneyst lahkumist tekkisid taas probleemid ülekandesüsteemiga. Laev liikus omal jõul Uus-Meremaale Aucklandi remonti. Sealt väljus Aurora Havai suunas. Rohkem kui 600 reisijat kogunesid üldkoosolekule ja moodustasid protestikomitee pärast seda, kui laev jättis vahele ettenähtud peatused 3 Uus-Meremaa sadamas ja 2 Vaikse ookeani saarel. Kuigi P&O Cruises pakkus kompensatsiooni, nimetasid mõned reisijad seda pakkumist naeruväärseks ja ähvardasid ettevõtte kohtusse kaevata.

2012. aastal kasutatakse laeva reisideks Southamptonist Läänemerele, Vahemerele ja Norra fjordidesse.

Viited
------

1. ↑  Lloyds Register (inglise keeles)
2. 1 2 3  "Aurora (2000) Fakta om fartyg kodulehel". Originaali arhiivikoopia seisuga 3.08.2012. Vaadatud 3.08.2013. (rootsi keeles)
3. ↑  Aurora sõiduplaan 2012 (inglise keeles)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Aurora** |

* Aurora P&O Cruisesi saidil (inglise keeles)